32006D0656
L 271/71
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 септември 2006 година
за определяне на ветеринарно-санитарните условия и изискванията за издаване на сертификати при износ на риба за декоративни цели
(нотифицирано под номер С(2006) 4149)
(текст от значение за ЕИП)
(2006/656/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/67/ЕИО на Съвета от 28 януари 1991 г. относно ветеринарно-санитарните изисквания за пускане на пазара на аквакултури и продукти от тях (1), и по-специално член 19, параграф 3, член 20, параграф 3 и член 21, параграф 1 от нея,
като има предвид, че:
(1)
Списък на трети страни или части от тях, от които държавите-членки имат право да внасят жива риба, хайвер и гамети за отглеждане във ферми в Общността и ветеринарно-санитарните условия и изискванията за издаване на сертификати за такива пратки са установени с Решение 2003/858/ЕО на Комисията от 21 ноември 2003 г. относно определяне на ветеринарномедицинските условия и изискванията за издаване на сертификати при внос на жива риба, хайвер и гамети, предназначени за развъждане в обекти и изкуствено отгледана жива риба, както и продукти от нея, предназначени за консумация от човека (2).
(2)
Решение 2003/858/ЕО не се прилага за тропически декоративни риби, отглеждани постоянно в аквариуми, а следователно ветеринарномедицинските условия за здравето на животните и изискванията за издаване на сертификати за тропически декоративни риби не са хармонизирани на общностно ниво.
(3)
Извършва се значителна по мащаб търговия с декоративни риби с трети страни и възникнаха някои въпроси по отношение на прилагането на Решение 2003/858/ЕО по отношение на декоративните риби.
(4)
В приложение I към Решение 2003/858/ЕО бяха включени определени трети страни, но само за целите на износа на студеноводни декоративни риби. Следователно тези страни трябва да се включват и в приложение I към настоящото решение.
(5)
Към настоящия момент, 14 държави-членки са съставили национални ветеринарномедицински сертификати за здравния статус на животните с различни изисквания за декоративни риби. В интерес на опростяването, за граничните постове за инспекция на Общността, за европейската индустрия, свързана с декоративните риби, както и за търговските партньори от трети страни въпросните ветеринарномедицински изисквания за здравния статус на животните и образци на сертификати следва да бъдат хармонизирани.
(6)
Специфичните ветеринарномедицински изисквания и образци на сертификати за декоративни риби следва да бъдат съставени във връзка с условията и сертификатите, определени в Решение 2003/858/ЕО, като се вземе предвид специфичното използване на тези животни в Общността, както и ветеринарно-санитарната ситуация в заинтересованите трети страни, за да се предотврати внасянето на болести, които могат значително да повлияят на рибите, отглеждани във ферми и на дивите риби в Общността, ако бъдат внесени и се позволи тяхното разпространение.
(7)
Директива 96/93/ЕО на Съвета от 17 декември 1996 г. относно сертифицирането на животни и животински продукти (3) установява стандарти за сертифициране. Правилата и принципите, прилагани от служителите, отговарящи за издаването на сертификати в трети страни, следва да предоставят гаранции, които са еквивалентни на тези, установени в тази директива.
(8)
Настоящото решение следва да се прилага, без да се накърняват разпоредбите на Общността или националните разпоредби относно опазването на видовете.
(9)
Държавите-членки и третите страни се нуждаят от определено време, за да се адаптират към новите изисквания за сертифициране на вноса. Следователно, настоящото решение не следва да бъде приложено незабавно.
(10)
Третите страни бяха нотифицирани за настоящото решение, за да представят коментарите си в съответствие със Споразумението на СТО относно санитарните и фитосанитарните мерки.
(11)
Мерките, предвидени в настоящото решение са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Обхват
1. Настоящото решение установява хармонизирани ветеринарномедицински правила за внос на декоративни риби на територията на Общността.
2. Настоящото решение се прилага по отношение на:
а)
риба, уловена в дивата природа, внесена с цел използване като декоративна риба;
б)
декоративна риба, внесена от международни спедитори и търговци на едро;
в)
декоративна риба, внесена в магазините за домашни любимци, градинските центрове, градинските езера, аквариумите, предназначени за публиката и подобни видове търговска дейност, без директен достъп до водните басейни в Общността.
Член 2
Определения
По смисъла на настоящото решение, в допълнение към определенията в член 2 от Директива 91/67/ЕИО, се прилагат следните определения:
а)
„декоративна риба“ означава риба, която се отглежда, развъжда и пуска на пазара само за декоративни цели;
б)
„студеноводна декоративна риба“ означава декоративна риба от видове, податливи на едно или повече от следните заболявания: епизоотична хематопоетична некроза (ЕХН), инфекциозна анемия по сьомгата (ISA), вирусна хеморагична септицемия (VHS), инфекциозна хематопоетична некроза (IHN), пролетна виремия по шараните (SVC), бактериално бъбречно заболяване (BKD), инфекциозна панкреатична некроза (IPN), херпесен вирус от вида Koi (КНV) и зараза с вида Gyrodactylus salaris;
в)
„тропическа декоративна риба“ означава декоративна риба, която е различна от студеноводната декоративна риба;
г)
„международни спедитори“ означава компании или лица, които снабдяват определен брой търговци на дребно или търговци на едро с декоративни риби на чрез внасяне на пратките за тяхна сметка и доставят отделните поръчки директно на потребителите в Общността.
Член 3
Условия за внос на студеноводни декоративни риби
Държавите-членки разрешаватат вноса на студеноводни декоративни риби на тяхна територия, само ако:
а)
рибата е с произход от страна, включена в списъка от:
i)
приложение I към Решение 2003/858/ЕО; или
ii)
част I на приложение I към настоящото решение;
б)
пратката отговаря на изискванията, включително тези за опаковане и етикетиране, както и на съответните специфични допълнителни изисквания, посочени във ветеринарно-санитарния сертификат, съставен в съответствие с образеца в приложение II, като се вземат предвид обяснителните бележки в приложение III; и
в)
рибата е транспортирана при условия, които не изменят нейния здравен статус.
Член 4
Условия за внос на тропически декоративни риби
Държавите-членки дават разрешение за внос на тропически декоративни риби на тяхна територия, само ако:
а)
рибата е с произход от страна, включена в част II на приложение I към настоящото решение;
б)
пратката отговаря на изискванията, включително тези за опаковане и етикетиране, както и на съответните специфични допълнителни изисквания, посочени във ветеринарно-санитарния сертификат, съставен в съответствие с образеца в приложение IV, като се вземат предвид обяснителните бележки в приложение III; и
в)
рибата е била транспортирана при условия, които не изменят нейния здравен статус.
Член 5
Процедури за контрол
Декоративните риби, внесени от трети страни, са обект на ветеринарни проверки при граничния пост за инспекция в държавата-членка, в която пристигат, в съответствие с член 8 от Директива 91/496/ЕИО на Съвета (4), като се попълва съответно и общият ветеринарен документ за вписване, предвиден в Регламент (ЕО) № 282/2004 на Комисията (5).
Член 6
Предотвратяване на заразяване на естествените водни басейни
1. Декоративните риби, внесени съгласно настоящото решение, не се пускат в рибовъдни ферми или в други обекти, от които те биха могли да избягат в естествените водни басейни на Общността или да разпространят зараза по друг начин.
2. Водата, в която пратките са транспортирани, се обработва по начин, за който е гарантирано, че няма да доведе до заразяване на естествените водни басейни на територията на Общността.
Член 7
Дата на прилагане
Настоящото решение се прилага шест месеца след датата на неговото публикуване.
Член 8
Адресати на настоящото решение са държавите-членки.
Съставено в Брюксел на 20 септември 2006 година.